(Muzika)
Moja tema je uspeh,
pa me ljudi ponekad nazivaju motivacionim govornikom.
Ali želeo bih odmah da naglasim da ja nisam motivacioni govornik.
Ne bih mogao da prođem zbog visine.
I ne bih mogao da motivišem bilo koga.
Moji zaposleni me u stvari zovu demotivacioni govornik.
Ja pokušavam da budem informacioni govornik.
Izašao sam u svet i saznao neke informacije o uspehu,
i ovde sam samo da bih ih preneo dalje.
I moja priča je počela pre više od deset godina, u avionu.
Bio sam na putu za Kaliforniju, na TED konferenciju,
i na sedištu pored mog sedela je tinejdžerka
iz veoma siromašne porodice, ali je želela da postigne nešto u životu.
I dok sam ja tipkao po svom kompjuteru, ona je nastavila da me zapitkuje,
i k'o grom iz vedra neba, upitala me je: "Da li si ti uspešan?"
"Ne, nisam uspešan.", odgovorio sam joj.
Teri Foks, moj heroj, to je veliki uspeh.
Izgubio je nogu zbog raka, i onda je pretrčao hiljade kilometara
i sakupio milione za istraživanje za lečenje raka.
Ili Bil Gejts, čovek koji ima svoj avion
i ne mora da sedi pored neke klinke koja ga zapitkuje.
(Smeh)
Ali onda sam joj ispričao o nekim stvarima koje sam radio.
Obožavam komunikacije i osvojio sam mnogobrojne nagrade u marketingu.
Volim da trčim i još uvek ponekad pobedim u svojoj starosnoj grupi,
matori starci preko 60.
Moj najbrži maraton je 2 sata i 43 minuta
za 26 milja ili 42 kilometara.
Trčao sam preko 50 maratona na svih sedam kontinenata.
Ovo je maraton na kojem smo moja žena i ja trčali stazom Inka do Maču Pičua u Peruu,
I kako bismo se kvalifikovali za sedam kontinenata,
morali smo da trčimo maraton na Antarktiku.
Ali kada samo stigli tamo, nije izgledalo lepo i mirno kao ovo, već kao ovo.
Talasi su bili toliko visoki da nismo mogli da dođemo do obale.
Tako da smo plovili 320 kilometara južnije gde je more bilo mirno
i trčali ceo maraton od 42 kilometra
na brodu.
422 kruga na palubi tog malog broda.
Moja žena i ja smo se takođe popeli na dva od sedam svetskih vrhova,
na najviše planine svakog kontinenta.
Osvojili smo Akonkagvu, najvišu planinu američkog kontinenta,
i Kilimandžaro, najvišu planinu u Africi.
Pa, da budem iskren, ja sam povraćao ceo put do vrha Kilimandžara,
dobio sam visinsku bolest i moja žena nije saosećala sa mnom;
ona me je prešišala i obišla krug oko vrha dok sam se ja mučio dole.
Uprkos tome, mi smo još uvek zajedno i to preko 35 godina.
Ja bih rekao da je to uspeh u današnje vreme.
Tako da sam rekao devojčici:
"Pa, znaš, mislim da sam imao neke uspehe."
I onda je ona rekla: "Ok, znači ti si milioner?"
Nisam znao šta da kažem,
jer kad sam ja bio mali, nije bilo pristojno pričati o novcu.
Ali skontao sam da je bolje biti iskren,
i rekao sam: "Da, ja sam milioner.
Ali ne znam kako se to desilo, jer nikad nisam tragao za novcem,
i nije mi toliko bitan."
Rekla je: "Možda tebi nije, ali meni jeste.
Ne želim da budem siromašna ceo svoj život. Želim da stignem negde,
ali to se nikada neće desiti."
"Zašto neće?", pitao sam je.
Rekla je: "Pa, znaš, ja nisam baš mnogo pametna.
I škola mi ne ide baš najbolje."
Rekao sam joj: "Pa šta? Ja nisam pametan. Jedva sam završio srednju školu.
Ništa mi nije išlo.
Nikada me nisu smatrali popularnim, ili nekim ko će da uspe.
Započeo sam sasvim novu kategoriju - oni koji imaju najveće šanse da razočaraju.
Ali na kraju sam se snašao.
Tako da ako ja mogu, možeš i ti."
A onda mi je postavila veliko pitanje:
"Ok, šta zaista vodi do uspeha?"
Rekao sam: "Izvini. Ne znam.
Nekako sam uspeo. Ne znam kako."
I tako izađem iz aviona i odem na TED konferenciju
i stojim tako u prostoriji punoj izvanredno uspešnih ljudi
u mnogim oblastima - biznis, nauka, umetnost,
zdravstvo, tehnlogija, životna sredina - kada mi sine:
Zašto ih ne bi pitao šta im je pomoglo da uspeju,
kako bih saznao šta zaista vodi do uspeha kod svih nas?
Bio sam skroz uzbuđen da počnem da razgovaram sa ovim velikim ljudima,
i onda sam počeo da sumnjam u sebe.
Mislim, zašto bi ljudi želeli da pričaju sa mnom?
Ja nisam poznati novinar, ja čak uopšte nisam novinar.
Tako da sam bio spreman da prekinem projekat pre nego što sam ga i započeo,
kada kreće da mi prilazi niko drugi do Ben Koen,
poznati osnivač sladoleda Ben i Džeri.
Shvatio sam da je trenutak sad ili nikad, i prevazišao sam sumnju u sebe,
skočio pred njega i rekao: "Ben, ja radim na jednom projektu.
Ne znam čak ni šta bih te pitao,
ali možeš li mi reći šta ti je pomoglo da uspeš?"
Rekao je: "Naravno. Hajdemo na kafu."
I uz kafu i sladoled, Ben mi je ispričao svoju priču.
I sada smo ovde, 10 godina kasnije,
i lično sam intervjuisao preko 500 uspešnih ljudi
i prikupio na hiljade drugih priča o uspehu.
Želeo sam da nađem zajedničke činjenice za uspeh u svim oblastima,
tako da sam morao da intervjuišem ljude sa karijerama od A do Š.
Ovu su samo karijere koje sam pokrio koje počinju na slovo A,
a u većini slučajeva tu je više od jedne osobe.
Intervjuisao sam šest uspešnih računovođa,
pet korporativnih revizora, pet astronauta koji su bili u svemiru,
četiri glumca koja su osvojila Oskara za najbolju mušku ulogu,
tri vodeća svetska astrofizičara,
šest vodećih svetskih arhitekata
i da, četiri Nobelovca.
Da, znam da ne počinje na A, ali je ipak nekako kul.
I želim iskreno da se zahvalim
svim velikim ljudima koje sam intervjuisao tokom godina.
Ovo je zaista njihova priča; ja samo prenosim.
Veliki je posao bio obaviti sve intervjue
i analizirati ih, reč po reč, red po red,
i sortirati ih po faktorima za koje su ljudi rekli da su im pomogli da uspeju.
I onda počinjete da vidite velike faktore
koji su zajednički većini ovih ljudi.
Sve zajedno sam analizirao i rasporedio milione reči.
Znate li koliko je to posla?
To je sve što radim, dan - noć - sortiram i analiziram.
Kažem vam, ako se ikada dočepam te klinke u avionu...
U stvari, ako je se ikada dočepam, zahvaliću joj se.
Jer se nikada nisam bolje zabavio i upoznao toliko zanimljivih ljudi.
I sada mogu da joj odgovorim na pitanje.
Otkrio sam osam osobina koje uspešni ljudi imaju zajedničke,
ili osam za uspeh:
Voli ono što radiš; naporno radi;
fokusiraj se na jednu stvar, ne na sve;
nastavi da guraš sebe napred; imaj dobre ideje;
usavršavaj sebe i ono što radiš;
serviraj drugima nešto od značaja, jer uspeh nije samo ja, ja, ja;
i budi istrajan jer uspeh ne dolazi preko noći.
Zašto sam izabrao baš ove?
Jer kad sam sabrao sve komentare u svojim intervjuima,
većina ljudi je rekla da im je ovih osam stvari
pomoglo više od svega.
Osam osobina su zaista srž uspeha, osnova,
i onda na to gradimo posebne veštine
koje su nam potrebne za naše karijere.
Tehničke veštine, analitičke veštine, rad sa ljudima,
kreativne veštine - još mnogo drugih veština možemo da dodamo,
u zavisnosti od naše struke.
Ali bez obzira koja nam je struka,
ovih osam osobina biće srž našeg uspeha.
(Aplauz)